Objava zahteve v skladu s členom 17(6) Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89 (1)

(2021/C 184/12)

V skladu s členom 27 Uredbe (EU) 2019/787 Evropskega parlamenta in Sveta (2) je ta objava podlaga za uveljavljanje pravice do ugovora zoper zahtevek.

GLAVNE SPECIFIKACIJE TEHNIČNE DOKUMENTACIJE

„NAGYKUNSÁGI BIRSPÁLINKA“

Številka dokumentacije: PGI-HU-02233 – 18. oktober 2016

1. Geografska označba za registracijo

„Nagykunsági birspálinka“

2. Kategorija žgane pijače

Žganje iz sadja (kategorija 9 v Prilogi II k Uredbi (ES) št. 110/2008)

3. Opis žgane pijače

3.1. Fizikalne, kemijske in/ali organoleptične lastnosti

Kemijske in fizikalne lastnosti:

„Nagykunsági birspálinka“ ima najmanjši delež alkohola 40,0 vol. %; najvišja dovoljena vsebnost metanola je 1 100 g/hl na 100 vol. % alkohola; vsebnost hlapnih snovi je vsaj 400 g/hl na 100 vol. % alkohola; najvišja vsebnost cianovodikove kisline pa je 3 g/hl.

Organoleptične lastnosti:

Barva: bistra, sijoča in brezbarvna.

Aroma: čista, sadna, dopolnjujejo jo predvsem značilne živahne in sveže citrusne note kutine. Prisoten je tudi rahel pridih cvetličnih not.

Okus: suh, s srednje polnim telesom, izrazito alkoholno naravo in intenzivnim sadnim okusom. Prevladuje okus kutine, ki ga spremljajo živahne in sveže citrusne note, ki jih dopolnjujejo prijetni tanini in diskretni toni pokuhanega sadja ali marmelade. Dišeče in aromatične note se v ustih zaznajo z vohom, začutijo pa se tudi zmerne začimbne note. Ima gladko, žametno teksturo z izrazitim pookusom.

Žganje „Nagykunsági birspálinka“, „érlelt“ [starano]

Barva: od slamnato rumene do zlatorumene.

Aroma: značilna čista sadna aroma kutine z diskretnimi začimbnimi notami, ki prihajajo iz lesenega soda, v katerem se ohranjajo aromatične citrusne note sadja.

Okus: sadni okus polnega telesa z izrazito alkoholno naravo dopolnjujejo začimbne note, ki prihajajo iz lesenega soda, in bogatejši tanini. Ponaša se s sladkimi začimbnimi notami, ki spominjajo na marmelado in ustvarjajo bogat pookus.

Žganje „Nagykunsági birspálinka“, „gyümölcságyon érlelt“ ali „ágyas“ [starano z dodanim sadjem]

Barva: bistra, od svetlo rumene do jantarne barve, tudi ob dodanem sadju.

Aroma: čisti, razločni in svilnati toni kutine se prepletajo z bogato aromo, ki spominja na marmelado, obdaja pa jih diskretna citrusna aroma.

Okus: suh okus z zrelimi toni se prepleta z okusno sladkostjo, ki jo ustvarja dodano sadje, občutijo pa se tudi note, ki spominjajo na kutino in marmelado iz kutin, diskretni tanini in aromatičnost ter zelo gladka, žametna marmeladna tekstura.

3.2. Posebne značilnosti (v primerjavi z žganimi pijačami iz iste kategorije)

Kutina kot osnovna sestavina daje žganju pálinka blago, kremasto, predvsem voskasto, začinjeno aromo in okus. Njegov trpko sladek okus dopolnjujejo citrusne in začimbne note, ki spominjajo na sladko marmelado. Žganje „Nagykunsági birspálinka“ vsebuje najmanj 50 % destilatov kutine sorte mezőtúr, ki daje žganju aromatične note vrtnice.

4. Zadevno geografsko območje

Žganje „Nagykunsági birspálinka“ se lahko proizvaja iz kutin, pridelanih znotraj upravnih meja naslednjih občin županije Jász-Nagykun-Szolnok vzhodno od reke Tise, in v destilarnah na tem območju:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa in Szelevény.

5. Metoda pridobivanja žgane pijače

Drozganje, fermentacija, destilacija, počivanje, staranje in dodajanje sadja za proizvodnjo žganja „Nagykunsági birspálinka“ lahko potekajo samo v destilarnah na opredeljenem območju iz sadja, ki se goji na tem območju.

Glavne faze pridobivanja žganja pálinka so:

1. izbira in sprejem sadja;

2. drozganje in fermentacija;

3. destilacija;

4. počivanje, staranje.

5. Proizvodnja in obdelava žganja pálinka

5.1. Izbira in sprejem sadja

Žganje pálinka se pridobiva iz ustrezno dozorelih kutin (zrele/prezrele z vsebnostjo suhe snovi najmanj 12 ref. %), ki so dobre ali odlične kakovosti. Glavne fizikalne lastnosti sadja so srednje veliki ali veliki plodovi, okrogla (jabolka) ali podolgovata (hruška) oblika, zelenkasto rumena ali rumena barva, visoka vsebnost pektina, čvrsto meso ter izrazit vonj in aroma. Povprečna vsebnost sladkorja v sadežu je 7–13 %. Količinski sprejem kutine temelji na teži. Kakovost sadja se med sprejemom ocenjuje z vzorčenjem. Organoleptično ocenjevanje (zrelost, čistost, plesen, gniloba, poškodbe ali obtolčenine) in preverjanje vsebnosti suhe snovi so podlaga za nadzor kakovosti in sprejem. Sadju mora biti priložena dokumentacija, ki dokazuje njegov izvor. Temeljna zahteva je, da sadje nima pomanjkljivosti, zaradi katerih bi se poslabšala njegova kakovost, in tujkov.

5.2. Drozganje in fermentacija

Čiste, zrele kutine brez okužb se zmeljejo v kašo. Optimalna vrednost pH je 2,8–3,5.

Optimalna aroma in vsebnost alkohola sta doseženi pri konstantni temperaturi (18–22 °C), ki se spremlja. Optimalno trajanje fermentacije glede na lastnosti uporabljenega sadja je 10–30 dni.

Fermentirano drozgo je treba čim prej destilirati ali pa je treba zagotoviti osnovne pogoje za ustrezno shranjevanje, dokler se ne začne destilacija. Za postopke fermentacije in shranjevanje je treba uporabiti posode, primerne za živila.

5.3. Destilacija

Žganje „Nagykunsági birspálinka“ se lahko proizvaja z opremo za destilacijo, primerno za postopek dvojne frakcijske destilacije, ki temelji na metodi uporabe destilacijskega kotla z bakreno površino (destilacija, prečiščevanje), ali katero koli drugo tehnično rešitvijo, ki zagotavlja potrebno organoleptično kakovost.

5.4. Počivanje, staranje

5.4.1. Počivanje

Žganje „Nagykunsági birspálinka“ mora počivati, dokler ni dobro uravnoteženo.

5.4.2. Zorenje

5.4.2.1. Žganje „Nagykunsági birspálinka“, „érlelt“ [starano]

Če se uporablja izraz „érlelt“ [starano], mora staranje potekati v skrbno pripravljenih in očiščenih lesenih sodih, da se zagotovita skladen okus in aroma žganja pálinka. Če je zunanja temperatura nad 25 °C, je treba zrak v prostorih za shranjevanje vlažiti z vodnim razpršilnikom najmanj enkrat tedensko. Žganje „Nagykunsági birspálinka“se mora v lesenih sodih prostornine 1 000 litrov ali manj starati najmanj tri mesece, v lesenih sodih prostornine več kot 1 000 litrov pa najmanj eno leto.

5.4.2.2. Žganje „Nagykunsági birspálinka“, „gyümölcságyon érlelt“ ali „ágyas“ [starano z dodanim sadjem]

V primeru žganja „Nagykunsági birspálinka“ z navedbo „gyümölcságyon érlelt“ ali „ágyas“ [starano z dodanim sadjem] se med staranjem na vsakih 100 l žganja pálinka doda najmanj 10 kg zrelega sadja ali najmanj 5 kg suhega sadja z geografskega območja, opredeljenega v točki 4 (dodano sadje mora biti enake vrste kot pri žganju pálinka). Staranje z dodanim sadjem traja najmanj tri mesece. Postopek staranja z dodanim sadjem mora biti dokumentiran tako, da ga je mogoče preveriti na kraju samem.

5.5. Proizvodnja in obdelava žganja pálinka

V skladu z zelo strogimi zahtevami za ustekleničene proizvode (± 0,3 vol. % ali ± 1,5 vol. % za žganje pálinka, starano z dodanim sadjem) je treba delež alkohola po počivanju in staranju destilata prilagoditi na raven, primerno za uživanje, z dodajanjem pitne vode. Voda je lahko destilirana, razsoljena, demineralizirana ali zmehčana.

Starano žganje se lahko ohladi in filtrira. Po potrebi se lahko za filtriranje proizvoda ali odstranjevanje težkih kovin uporabijo ustrezni tehnični pomožni materiali. Žganje pálinka se nato lahko ustekleniči.

Ko je dosežen ustrezen delež alkohola, se žganje pálinka lahko nalije v oprane steklenice in zapre z zatesnjenim aluminijastim zamaškom na navoj ali plutovinastim zamaškom, ki izpolnjujeta merila za embalažo živil. Steklenice so lahko iz stekla ali keramike.

Največja dovoljena enota pakiranja je 2 litra; vsaka večja količina od te se lahko pakira le kot enkraten vzorec, namenjen za darilo. Zatesnjeni proizvod se lahko zapakira tudi v darilno škatlo.

6. Povezava z geografskim okoljem ali poreklom

6.1. Podrobnosti o geografskem območju ali poreklu, ki so pomembne za povezavo

Povezava žganja „Nagykunsági birspálinka“ z geografskim območjem temelji na kakovosti in slovesu proizvoda.

Skoraj popolnoma ravno pokrajino Nagykunság prekinjajo le holmci in reke s svojimi pritoki. Tla iz puhlice in peska, bogata s humusom, so ugodna za pridelovanje kutine. Osončenost je več kot 2 350 ur na leto, medtem ko je povprečna letna temperatura 12 °C. Povprečna poletna temperatura je višja od nacionalnega povprečja.

V regiji uspeva svojevrstna kutina sorte mezőtúr. Matično drevo je leta 1955 v Mezőtúrju odkril Sándor Brózik. Trenutna varianta je bila dobljena zahvaljujoč izbiri tal (sorta). Sorta je že od leta 1995 vključena v nacionalni katalog sort.

6.2. Posebne lastnosti žgane pijače, ki se pripisujejo geografskemu območju

V regiji Nagykunság število sončnih ur in povprečna poletna temperatura presegata nacionalno povprečje. Tla, bogata s humusom, sadnemu drevju zagotavljajo veliko hranil, zato imajo sorte kutin, ki jih gojijo na tem območju, mnogo intenzivnejšo aromo in okus ter višjo vsebnost sladkorja (povprečna vsebnost sladkorja je 7–13 %). Značilnosti sadja so zato bolj opazne pri pálinki iz tega sadja. Te značilnosti vključujejo živahne in sveže citrusne note, ki jih dopolnjujejo prijetni tanini in diskretni toni pokuhanega sadja ali marmelade.

Kutina sorte mezőtúr predstavlja najmanj 50 % surovin žganja „Nagykunsági birspálinka“. Ta sorta v veliki meri določa arome pálinke, proizvedene iz nje, saj v njej prevladujejo dišeče, aromatične note vrtnice.

Glede na posebnosti kutine (ki sprejme prašnike jabolk in hrušk) se lahko za proizvodnjo žganja „Nagykunsági birspálinka“ poleg kutine sorte mezőtúr uporabljajo tudi druge sorte kutin s tega območja. Kljub temu žganje „Nagykunsági birspálinka“ svoje edinstvene značilnosti dolguje predvsem kutini sorte mezőtúr.

Izvrstno kakovost žganja „Nagykunsági birspálinka“ potrjujejo tudi številne nagrade, ki jih je prejelo na nacionalnih in mednarodnih ocenjevanjih žganj pálinka: Festival Nagykunság Pálinka, ki ga organizirajo vsako leto od leta 2008, privablja številne obiskovalce in prispeva k povečanju priljubljenosti žganja „Nagykunsági birspálinka“. Proizvod je tudi mednarodno znan in priznan, saj se izvaža v številne države od Romunije do Kanade.

Ugled in kakovost žganja „Nagykunsági birspálinka“ potrjujejo tudi naslednje nagrade, ki jih je prejelo na tekmovanjih:

— srebrna medalja na državnem tekmovanju žganja pálinka in žganja pálinka iz grozdnih tropin leta 2018,

— srebrna medalja na državnem tekmovanju žganja pálinka in žganja pálinka iz grozdnih tropin leta 2017,

— bronasta medalja na državnem tekmovanju žganja pálinka in žganja pálinka iz grozdnih tropin leta 2016,

— bronasta medalja na prvem svetovnem prvenstvu žganja pálinka, žganja iz sadja in vinskega brandyja v Gyuli leta 2012,

— srebrna medalja na prvem regionalnem tekmovanju žganja pálinka in žganih pijač v Palócu leta 2012,

— zlata medalja na 19. mednarodnem butičnem festivalu, razstavi in sejmu žganja pálinka v Gyuli leta 2011,

— srebrna medalja na 18. mednarodnem butičnem festivalu, razstavi in sejmu žganja pálinka v Gyuli leta 2010,

— srebrna medalja na 17. nacionalnem tekmovanju žganja pálinka in mednarodnem tekmovanju žganih pijač leta 2009,

— bronasta medalja na 16. nacionalnem tekmovanju žganja pálinka in mednarodnem tekmovanju žganih pijač v Gyuli leta 2008,

— srebrna medalja na tekmovanju HunDeszt Pálinka leta 2008,

— zlata medalja na tekmovanju HunDeszt Pálinka leta 2007,

— zlata medalja na 15. nacionalnem tekmovanju žganja pálinka in mednarodnem tekmovanju žganih pijač v Gyuli leta 2007,

— bronasta medalja na tekmovanju HunDeszt Pálinka leta 2006,

— srebrna medalja na tekmovanju HunDeszt Pálinka leta 2005,

— zlata medalja na 13. nacionalnem tekmovanju žganja pálinka leta 2005,

— srebrna medalja na mednarodnem tekmovanju vina in žganja pálinka VinAgora leta 2004.

Ministrstvo za kmetijstvo je 11. novembra 2016 organiziralo predstavitev žganja pálinka „Nagykunsági birspálinka“ za uradnike in novinarje (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

Leta 2017 je bilo žganje „Nagykunsági birspálinka“ predstavljeno trgovcem, proizvajalcem in potrošnikom na konferenci z naslovom „15 let zaščite porekla žganja“, organizirani v okviru 78. nacionalnega kmetijsko-živilskega sejma (OMÉK).

Leta 2017 je bilo žganje „Nagykunsági birspálinka“ predstavljeno tudi na razstavah Grüne Woche v Berlinu in Indagra v Bukarešti.

7. Določbe Evropske unije ali nacionalne/regionalne določbe

— Zakon XI iz leta 1997 o zaščiti blagovnih znamk in geografskih označb

— Zakon LXXIII iz leta 2008 o žganju pálinka, žganju pálinka iz grozdnih tropin in nacionalnem svetu za žganje pálinka

— Vladni odlok št. 158/2009 z dne 30. julija 2009 o določitvi podrobnih pravil za zaščito geografskih označb kmetijskih proizvodov in živil ter za preverjanje proizvodov

— Vladni odlok št. 22/2012 z dne 29. februarja 2012 o nacionalnem uradu za varnost prehrambne verige

— Uredba (ES) št. 110/2008 Evropskega parlamenta in Sveta z dne 15. januarja 2008 o opredelitvi, opisu, predstavitvi, označevanju in zaščiti geografskih označb žganih pijač ter razveljavitvi Uredbe Sveta (EGS) št. 1576/89

— Izvedbena uredba Komisije (EU) št. 716/2013 z dne 25. julija 2013 o pravilih za uporabo Uredbe (ES) št. 110/2008 Evropskega parlamenta in Sveta o opredelitvi, opisu, predstavitvi, označevanju in zaščiti geografskih označb žganih pijač

8. Vložnik

8.1. Država članica, tretja država ali pravna/fizična oseba:

Ime: Szicsek Pálinkafőzde Korlátolt Felelősségű Társaság [Szicsek Pálinka Distillery Ltd]

8.2. Polni naslov (ulica in hišna številka, kraj in poštna številka, država):

Naslov: Ókincsem III. keresztút 10-14, H-5461 Tiszaföldvár

9. Dopolnilo h geografski označbi

Dopolnilo mora biti navedeno ločeno od imena.

dopolnilo: „Érlelt“ [starano]

Žganje „Nagykunsági birspálinka“ ima lahko dodano navedbo „érlelt“ [starano], če je starano po metodi iz točke 5.4.2.1.

dopolnilo: „Gyümölcságyon érlelt“ ali „Ágyas“[starano z dodanim sadjem]

Žganje „Nagykunsági birspálinka“ ima lahko dodano navedbo „Gyümölcságyon érlelt“ ali „Ágyas“ [starano z dodanim sadjem], če je starano po metodi iz točke 5.4.2.2.

10. Posebna pravila označevanja

Na embalaži mora biti navedeno:

„földrajzi árujelző“ [geografska označba] (ločeno od imena).

(1) UL L 39, 13.2.2008, str. 16.

(2) UL L 130, 17.5.2019, str. 1.